**«2025-жылы Кыргыз Республикасында айыл чарба каттоосуна даярдык көрүү жана өткөрүү жөнүндө» Кыргыз Республикасынын Министрлер Кабинетинин токтомунун долбооруна**

**НЕГИЗДЕМЕ-МААЛЫМКАТ**

**Кириш сөз**

Айыл чарба каттоосу айыл чарбасынын түзүмү жөнүндө көлөмдүү маалыматтарды чогултуу боюнча ири масштабдагы мезгилдүү статистикалык операцияны билдирет жана азык-түлүк жана экономиканын айыл чарба секторун өнүктүрүү жаатындагы негизги маалымат булактарынын бири болуп саналат.

Айыл чарба каттоосунун өзгөчөлүктөрүнүн бири маалыматтарды чогултуу чарбалардын деңгээлинде ишке ашырылат, ал эми учурдагы статистика айыл чарба ишканалары же жергиликтүү өз алдынча башкаруу органдары тарабынан берилген отчеттордун негизинде даярдалган тандалма изилдөөлөрдүн жыйынтыктарына негизделет. Көбүнчө тандалма изилдөөлөрдүн негизинде алынган жыйынтыктоочу статистикалык маалыматтар, отчеттор чогултуунун толуктугу, репрезентативдүүлүк, актуалдуулук жана макулдашуучулук талаптарына жооп бере албагандыктан, сапатынын мыктылыгы менен (тийиштүү адаптациялоо механизмдерин иштеп чыкпастан, чогултуу, иштетүү, эсептөө жана толук эсептеп чыгуу ыкмаларын алмаштыруу) айырмалана алышпайт. Мындай жагдайларда айыл чарбанын абалы жана өнүгүшү тууралуу статистикалык жактан негиздүү маалымат булагы катары айыл чарба каттоосунун ролу баа жеткис болуп саналат.

Бул каттоонун актуалдуулугу өлкөнүн айыл чарбасында акыркы жыйырма жыл ичинде болгон олуттуу өзгөрүүлөр менен байланыштуу. Буларга жер мамилелерин өнүктүрүү, тармактын экономикасындагы ар түрдүүлүктү өнүктүрүү, жеке секторду активдештирүү, айыл чарба уюмдарын ирилештирүү жана дыйкан (фермер) чарбаларды көбөйтүү менен байланышкан түзүмдүк өзгөрүүлөр кирет.

Учурдагы түзүлгөн кырдаал айыл чарба чөйрөсүндөгү узак мөөнөттүү башкаруучулук чечимдерин кабыл алуу, натыйжалуу агрардык саясатты иштеп чыгуу жана рынок экономикасын өнүктүрүү үчүн негиз болуп саналган өлкөнүн айыл чарбасынын абалы жөнүндөгү толук жана ишенимдүү маалыматтарды алууга болгон муктаждыкты жаратат.

**1. Айыл чарба каттоосунун максаты жана милдети**

Каттоонун негизги максаты төмөнкүлөр болуп саналат:

- айыл чарбасынын негизги мүнөздөмөлөр боюнча эл аралык стандарттарга шайкеш келген толук, объективдүү жана ишенимдүү маалыматтарын алуу;

- тандалма изилдөөлөрдү өткөрүү үчүн негизги жыйындыны түзүү;

- айыл чарба секторунун өнүктүрүү тенденцияларын изилдөө үчүн айыл чарбасындагы түзүмдүк жана социалдык өзгөрүүлөрдү аныктоо;

- региондук деңгээлде саясатты иштеп чыгуу үчүн жергиликтүү аймактык бирдиктер жана чарбалардын түзүмдүк белгилеринин кеңири айкалыштырылган топтору жөнүндө маалыматтарды чогултуу.

Каттоонун негизги милдети төмөнкүлөр болуп саналат:

- аныктамалардын жана классификациялардын эл аралык салыштырылышын камсыз кылуу;

- бар болгон статистикалык ресурстарды пайдаланууну оптималдаштыруу;

- айыл чарба каттоосунун алкагында чогултула турган маалыматтардын белгилеринин топтомун аныктоо.

**2. Баяндоочу бөлүк**

2018-жылдын март айында БУУнун Статистикалык комиссиясынын   
49-сессиясында айыл чарба статистикасы жана айыл аймактары боюнча маселе каралып, анда БУУга мүчө мамлекеттерди 2016-2025-жылдардын аралыгында 2020-жылдын раундундагы айыл чарба каттоосун өткөрүүгө чакырышкан.

Айыл чарба каттоосун чарба жүргүзүүчү субъекттерди сурамжылоо жолу менен мобилдик тиркемени колдонуу аркылуу электрондук форматта өткөрүү күтүлүүдө, мында калктуу пункттардын план-схемаларын даярдоо үчүн КР Министрлер Кабинетине караштуу Мамлекеттик каттоо кызматынын ГМС борборундагы ЕНИ коддору бар карталар эң ылайыктуу вариант болуп саналат. Айыл чарба каттоосунан өтө турган объекттердин тизмесин түзүү үчүн Кыргыз Республикасынын Айыл чарба министрлигине караштуу Жер ресурстары кызматы кыймылсыз мүлк реестринен маалыматтарды бериши керек.

Сунушталган токтом долбоору 2025-жылы Кыргыз Республикасында айыл чарба каттоосуна өз убагында, сапаттуу даярдык көрүүнү жана өткөрүүнү камсыз кылат.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Кыргыз Республикасынын Министрлер Кабинетинин жаңы токтом долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык жана башка кесепеттерди алып келбейт.

**4. Долбоордун мыйзамдарга шайкештигин талдоо**

Ушул токтом долбоору колдонуудагы мыйзамдардын ченемдерине, ошондой эле Кыргыз Республикасы анын катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

**5. Каржылоонун зарылдыгы жөнүндө маалымат**

Мамлекеттик органдардын административдик маалыматтарын пайдалануу менен иштелип чыккан методологияны эске алып, айыл чарба каттоосуна даярдык көрүү жана өткөрүү, каттоо документтерин иштетүү жана жыйынтыктарды чыгаруу иш-чараларына 272,7 млн. сом суммасындагы акча каражаты талап кылынат, бул «Кыргыз Республикасынын 2024-жылга республикалык бюджети жана 2025-2026-жылдарга болжолу жөнүндө» Кыргыз Республикасынын Мыйзам долбоорун жана кийинки 2027-жылдагы бюджетти кароодо каралышы зарыл (Кыргыз Республикасынын 2025-жылы айыл чарба каттоосуна даярдык көрүү жана өткөрүү үчүн чыгымдардын сметасы жана 2027-жылдын 31-декабрына чейинки мезгилде 2025-жылдагы айыл чарба каттоосу боюнча уюштуруу-методологиялык иштерди камсыз кылуучу убактылуу кызматкерлердин эмгеги үчүн акы төлөөнүн өлчөмү тиркелет).

Ушул мамлекеттик масштабдагы маанилүү иш-чараны сапаттуу өткөрүү максатында **«2025-жылы Кыргыз Республикасында айыл чарба каттоосуна даярдык көрүү жана өткөрүү жөнүндө»** Кыргыз Республикасынын Министрлер Кабинетинин токтомунун долбоору сунушталат.

**6. Жөнгө салуучулук таасирин талдоо тууралуу маалымат**

Сунушталган токтом долбоору жөнгө салуучу таасирди талдоону талап кылбайт, анткени ишкердик ишти жөнгө салууга багытталган эмес.

**Кыргыз Республикасынын**

**Улуттук статистика комитетинин**

**төрагасы Б. Ж. Кудайбергенов**