6-тиркеме

**2025-жылы өткөрүлүүчү айыл чарба каттоосуна даярдык көрүү жана өткөрүү мезгилинде иштеген жылдары үчүн үстөктөрдү жана кызматтык маяналарды төлөө үчүн борбордук аппараттын жана аймактык статистика органдарынын кызматкерлеринин эмгек стажын эсептөөнүн тартиби жөнүндө**

**ЖОБО**

1. Бул Жобо 2025-жылы айыл чарба каттоосун даярдоо жана өткөрүү мезгилинде Кыргыз Республикасынын Улуттук статистика комитетинин борбордук аппаратынын жана аймактык статистика органдарынын кызматкерлеринин (мындан ары - кызматкерлер) иштеген жылдары үчүн кызматтык маянасына үстөк акыларды төлөө үчүн иш стажын эсептөөнүн тартибин аныктайт.
2. Иштеген жылдары үчүн кызматтык маянасына ай сайын пайыздык үстөк акы алууга укук берген кызматкерлердин иш стажы төмөнкүдөй мөөнөттөрдү камтыйт:

- Кыргыз Республикасынын Улуттук статистика комитетинин борбордук аппаратында, ошондой эле аймактык органдарда жана ведомствого караштуу статистика органдарында иштеген мезгили;

- Анык мөөнөттүү аскердик кызматтын убактысы.

3. Мамлекеттик жарандык кызматка биринчи жолу кирген жана иш стажы болбогон адамдарга иштеген жылдары үчүн үстөк акы алууга укук берүүчү стажы ал ишке (кызматка) кирген күндөн тартып эсептелет.

1. Эгерде кызматчынын иштеген жылдары үчүн үстөк акыны дайындоо же өлчөмүн өзгөртүү укугу ал кезектеги же кошумча өргүүдө болгон мезгилде, ошондой эле ал убактылуу эмгекке жарамсыз мезгилде келип чыкса, үстөк акыны дайындоо же анын өлчөмүн өзгөртүү укугу келген учурдан тартып жүргүзүлөт.
2. Үстөк акыны дайындоо Кыргыз Республикасынын Улуттук статистика комитетинин буйругунун негизинде жүргүзүлөт.
3. Иштеген жылдары үчүн кызматтык маянага ар айлык пайыздык үстөк акынын өлчөмү Комиссия тарабынан аныкталат, анын курамы Кыргыз Республикасынын Улуттук статистика комитетинин буйругу менен бекитилет.

7. Иштеген жылдары үчүн кызматтык маянага ар айлык пайыздык үстөк акынын өлчөмү эмгек китепчесиндеги жазуулардын негизинде аныкталат. Андай жазуу жок болсо, туура эмес же так эмес болсо, анда эмгек стажын тастыктоо үчүн маалымкаттар, буйруктардан көчүрмөлөр, өздүк эсептер, эмгек акы жөнүндө ведомосттордон көчүрмөлөр жана иштеген мезгили жөнүндө маалыматтарды камтыган башка документтер кабыл алынат.

8. Кыргыз Республикасынын Улуттук статистика комитетинин борбордук аппаратынын, статистиканын аймактык жана ведомстволук органдарынын айыл чарба каттоосуна даярдык көрүү жана өткөрүү мезгилинде иштеген жылдары үчүн үстөк акынын өлчөмүн өз убагында кароо үчүн жоопкерчилик персоналды башкаруу бөлүмүнө же персоналды башкаруу маселелери боюнча ыйгарым укуктуу адамдарга жүктөлөт.

2027-жылдын 31-декабрына чейинки мезгилге 2025-жылы өткөрүлүүчү айыл чарба каттоосу боюнча уюштуруу-методологиялык ишти камсыз кылуучу кызматкерлерге иштеген жылдары үчүн пайыздык кошумчалардын өлчөмү

|  |  |  |
| --- | --- | --- |
| **№** | **Иш стажы** | **Пайыздык кошумчалардын өлчөмү (%)** |
| 1 | 1 жылдан 3 жылга чейин | 5 |
| 2 | 3 жылдан 5 жылга чейин | 10 |
| 3 | 5 жылдан 10 жылга чейин | 15 |
| 4 | 10 жылдан 15 жылга чейин | 20 |
| 5 | 15 жылдан 20 жылга чейин | 25 |
| 6 | 20 жылдан 25 жылга чейин | 30 |
| 7 | 25 жылдан жогору | 40 |