2-тиркеме

**Кыргыз Республикасында 2025-жылы айыл чарба каттоосуна даярдык көрүү жана өткөрүү боюнча Республикалык комиссиясы жөнүндө**

**Жобо**

**1. Жалпы жоболор**

1. Ушул Жобо 2025-жылы айыл чарба каттоосун өткөрүү боюнча Кыргыз Республикасынын Республикалык комиссиясын (мындан ары - Комиссия) уюштуруу жана иштөө тартибин белгилейт.

2. Комиссия Кыргыз Республикасында 2025-жылы айыл чарба каттоосуна даярдык көрүү жана өткөрүү боюнча жетектөө жана координациялоо максатында түзүлгөн ведомстволор аралык орган болуп саналат.

3. Комиссия өз ишин тийиштүү министрликтер, мамлекеттик комитеттер, административдик ведомстволор, жергиликтүү мамлекеттик администрациялар жана жергиликтүү өз алдынча башкаруу органдары менен жүргүзөт.

**2. Комиссиянын милдеттери жана функциялары**

4. Комиссиянын милдеттери Кыргыз Республикасында 2025-жылы айыл чарба каттоосуна даярдык көрүүгө жана өткөрүүгө байланышкан иштерди уюштурууну камсыз кылуудан турат.

5. Комиссия төмөнкү функцияларды аткарат:

- уюштуруу принциптерин, методологиясын жана каттоо каражаттарын (каттоо формаларын) карайт жана бекитет;

- айыл чарба каттоосун уюштурууга жана өткөрүүгө катышкан министрликтерден, мамлекеттик комитеттерден жана администрациялык ведомстволордон иш-чаралардын планында каралган иштердин жүрүшү жөнүндө отчетторду кабыл алат;

- сынамык (пилоттук) айыл чарба каттоосунун жыйынтыктары жөнүндө маалыматты угат жана каттоону жүргүзүүгө карата даярдыктын деңгээлин аныктайт;

- айыл чарба каттоосун өткөрүү боюнча мониторинг иштери жана маалыматтарды иштеп чыгуу этаптары жөнүндө маалыматтарды угат.

**3. Комиссиянын укуктары**

6. Комиссия төмөнкүлөргө укуктуу:

- мамлекеттик органдардан жана жергиликтүү өз алдынча башкаруу органдардан, ошондой эле ишканалардан, мекемелерден жана уюмдардан айыл чарба каттоосун уюштуруу жана өткөрүү боюнча иш-чаралардын аткарылышы жөнүндө зарыл маалыматтарды белгиленген тартипте суроого жана алууга;

- айрым көйгөйлөр боюнча сунуштарды даярдоо үчүн белгиленген тартипте убактылуу жумушчу топторду түзүүгө, илимий мекемелерди, тиешелүү эксперттерди, мамлекеттик жана мамлекеттик эмес органдарда, ишканаларда, мекемелерде жана уюмдарда иштегендерди белгиленген тартипте ишке тартууга;

- айыл чарба каттоосуна даярдык көрүү жана өткөрүүгө байланышкан чыгымдарды жабууга финансылык каражаттарды тартуу үчүн эл аралык уюмдар менен кызматташууга;

- Комиссиянын алдына коюлган максаттарга жетүү үчүн зарыл болгон башка иш-чараларды жүргүзүүгө.

**4. Комиссиянын ишин уюштуруу**

7. Комиссиянын катчылыгы болуп Кыргыз Республикасынын Улуттук статистика комитети саналат, ал Комиссиянын чечимдеринин долбоорлорун, зарыл болгон маалымдама-маалыматтык материалдарды даярдайт, ошондой эле Комиссиянын уюштуруу жана методологиялык ишин камсыз кылат.

8. Комиссиянын отурумдарын өткөрүүнүн мөөнөттөрү комиссиянын төрагасы же анын орун басары тарабынан, ошондой эле комиссиянын жарымынан кем эмес мүчөлөрүнүн демилгеси боюнча аныкталат.

9. Комиссиянын отурумдары протоколдор менен таризделет жана эгерде ага жарымынан кем эмес мүчөлөрү катышса, мыйзамдуу болуп эсептелет.

10. Комиссиянын чечимдери Комиссиянын отурумуна катышкан анын мүчөлөрүнүн көпчүлүк жөнөкөй добушу менен кабыл алынат. Эгерде добуштар тең болуп чыкса, төрагалык кылуучу добуш берген чечим кабыл алынган болуп эсептелет.

11. Комиссиянын өз компетенциясынын чегинде кабыл алган чечимдери аткаруу бийлик органдары жана жергиликтүү өз алдынча башкаруу органдары үчүн аткарууга милдеттүү болуп саналат.

12. Комиссиянын төрагасы:

- Комиссиянын ишине жалпы жетекчилик жүргүзөт;

- Комиссиянын иш пландарын, отурумдардын графиктерин жана ар бир отурумдун күн тартибин бекитет;

- Комиссиянын отурумдарын өткөрөт;

- Комиссиянын кабыл алынган чечимдеринин аткарылышын контролдоону уюштурууну камсыз кылат.