Долбоор

Кыргыз Республикасынын Министрлер Кабинетинин токтому

2025-жылы Кыргыз Республикасында айыл чарба каттоосун өткөрүүгө даярдык көрүү жана өткөрүү жөнүндө

Эл аралык стандарттарга жооп берген айыл чарбасынын негизги мүнөздөмөлөрү боюнча толук, объективдүү жана анык маалымат алуу максатында, «Кыргыз Республикасынын Министрлер Кабинети жөнүндө» Кыргыз Республикасынын Конституциялык Мыйзамынын 13 жана   
17-беренелерине, «Расмий статистика жөнүндө» Кыргыз Республикасынын Мыйзамына ылайык Кыргыз Республикасынын Министрлер Кабинети **токтом кылат:**

1. Кыргыз Республикасынын аймагында үй жаныбарларын жана үй канаттууларын кайра эсепке алуу менен бирге кезектеги айыл чарба каттоосу 2025-жылдын 1-ноябрынан 20-ноябрына чейин өткөрүлсүн.

2. 2024-жылдын 1-ноябрынан 20-ноябрына чейинки мезгилде айыл чарба сынамык (пилоттук) каттоо Ош облусунун Араван районундагы Керме-Тоо (Гүлбахор, Кичик-Алай, Күндөлүк, Майдан-Тал, Миң-Теке, Сары-Булак, Чөгөм айылдарында) жана Чек-Абад (Кочубаев, Агроном, Жакшылык, Жар-Кышлак, Кукалапаш, Максим-Тобу, Пахтачы, Телейкен айылдарында) айыл аймактарында, Чүй облусунун Ысык-Ата районунун Краснореченский (Красная Речка айылы) жана Милянфан (Милянфан айылы) айыл аймактарында өткөрүлсүн.

3. Кыргыз Республикасында 2025-жылы айыл чарба каттоосуна даярдык көрүү жана өткөрүү боюнча Республикалык комиссиясы (мындан ары - Комиссия) 1-тиркемеге ылайык курамда түзүлсүн жана анын Жобосу   
2-тиркемеге ылайык бекитилсин.

4. 2025-жылы айыл чарба каттоосун өз убагында жана сапаттуу даярдоо жана өткөрүү боюнча негизги иштердин Календардык планы   
3-тиркемеге ылайык бекитилсин.

5. Белгиленсин:

- Айыл чарба каттоосуна Кыргыз Республикасынын аймагында жайгашкан мамлекеттик жана жамааттык айыл чарбалары (анын ичинде окуу жайларынын, өнөр жай, транспорт, курулуш жана башка ишканалар менен уюмдардын көмөкчү чарбалары), дыйкан (фермердик) чарбалары, айыл чарба өндүрүшүн жүргүзүүчү жеке ишкерлер жана калктын жеке көмөкчү чарбалары (анын ичинде жамааттык бактар жана участоктор) катталууга жатат;

- айыл чарба каттоосу жерди пайдалануу бөлүгү документтик тастыктоолор менен жүргүзүлөт.

6. Кыргыз Республикасынын Финансы министрлиги Кыргыз Республикасынын Улуттук статистика комитети тарабынан берилген эсептөөлөргө ылайык 2024 – 2027-жылдарга айыл чарба каттоосун өткөрүүгө даярдык көрүү, кайра иштетүү, жалпылоо жана каттоонун жыйынтыктарын басып чыгаруу үчүн финансылык каражаттарды жыл сайын жана өз убагында бөлдүрүүнү карасын.

7. Жергиликтүү өз алдынча башкаруу органдары (макулдашуу боюнча), Бишкек жана Ош шаарларынын мэриялары айыл чарба каттоосуна даярдык көрүү жана өткөрүүнү камсыз кылуучу иш-чараларды каржылоого каражаттарды Улутстаткомдун аймактык статистика органдары тарабынан берилген чыгаша сметаларына жана эсептөөлөрүнө ылайык 2025-жылга карата бюджетте максаттуу бөлүүнү карашсын.

8. Кыргыз Республикасынын 2025-жылы айыл чарба каттоосуна даярдык көрүү жана өткөрүү мезгилинде айыл чарба каттоосунун маалыматтарын чогултууга жана жыйынтыктарын кайра иштетүүгө тартылган персоналга ишинин узактыгы жана компенсациянын өлчөмдөрү   
4, 5 жана 6-тиркемелерге ылайык белгиленсин.

9. Ушул токтомдун аткарылышын контролдоо Кыргыз Республикасынын Президентинин Администрациясынын Президенттин жана Министрлер Кабинетинин чечимдерин аткарууну контролдоо башкармалыгына жүктөлсүн.

10. Ушул токтом расмий жарыяланган күндөн тартып жети күн өткөндөн кийин күчүнө кирет.

**Кыргыз Республикасынын**

**Министрлер Кабинетинин Төрагасы А.У. Жапаров**